作者:秦系
標題:春日閒居三首
內容:一似桃源隱，將令過客迷。礙冠門柳長，驚夢院鶯啼。澆藥泉流細，圍棋日影低。舉家無外事，共愛草萋萋。長謠朝複暝，幽獨幾人知。老鶴兼雛弄，叢篁帶筍移。白雲將袖拂，青鏡出簷窺。邀取漁家叟，花間把酒卮。寂寂池亭裡，軒窗間綠苔。遊魚牽荇沒，戲鳥踏花摧。小徑僧尋去，高峰鹿下來。中年曾屢闢，多病複遲回。